Hírek 2010
Új hírek 2011 - Archívum: 2009


december 20.

	 

Jegyzőkönyv 
A B-A-Z Megyei Népművelők Egyesülete Elnökségének rendkívüli üléséről
Miskolc, Művészetek Háza 2010. december 20.

Jelen vannak: 
Stumpf Gábor – elnök
Mátyás Zoltán - alelnök
Pappné Szalka Magdolna - elnökségi tag
Bordás István - elnökségi tag
Kolostori Gábor - elnökségi tag

I Napirend: a kultúra napi kitüntetések és az ünnepség körül kialakult helyzet, javaslat a helyzet rendezésére.

Stumpf Gábor ismerteti a kialakult helyzetet. Eszerint a Megyei Intézet és a fenntartó önkormányzat ultimátum szerűen közölte a legelső tárgyaláson, hogy hol lesz a kultúra napi ünnepség (Mezőkövesd) és a díjak odaítéléséről pedig január elején döntenek. Miközben az egyesület a megrendezés helyszínéül Cigándot javasolta. A kitüntetések odaítéléséről pedig közös megegyezés álláspontját képviselte.
Ezután felhívta a közgyűlés alelnökét, egyesületi tagtársunkat Ríz Gábort és jelezte felé, hogy sem az eljárás, sem pedig az ünnepséggel és kitüntetésekkel kapcsolatos ilyen hozzáállást az egyesület nevében nem tudja elfogadni. Tekintettel arra, hogy a kitüntetést a megyei intézet és az egyesület együtt alapította és az eddigi működtetésben nem volt konfliktus a két alapító között. Kéri az elnökségi tagok véleményét a kialakult helyzetre vonatkozóan.

Kolostori Gábor javasolja, hogy válasszuk kétfelé a dolgot, a kitüntetés és a helyszín kérdésében. A leggyorsabban a helyszín kérdését kell tisztázni, amennyiben van kompromisszum készség akkor az elnökség szívesen tárgyal a dologról.

Stumpf Gábor kijelenti,, hogy minden attól függ, hogy hajlandó-e a megye kompromisszumot kötni a hely kérdésében. Ha igen van miről tárgyalni. Ragaszkodik a mezőkövesdi helyszínhez akkor nem leszünk partnerek. Az egyesület nem veszt részt a továbbiakban a 2011. évi ünnepség és kitüntetés előkészítésében.

Mezőkövesd, mint ünnepség helyszín elfogadhatatlanságával a tagok egyet értenek. A közművelődés ottani helyzete feltételezi a szolidaritást. A szervezet nem legitimálhatja jelenlétével az ott történteket.

Kolostori Gábor úgy látja, hogy nem feltétlenül kell a kivonulást választani. Kevésbé viszi a teljes szakítás felé az ügyet, ha az egyesület nem száll ki, de nem vesz részt az ünnepségen vagy nem képviselteti magát elnöki szinten.

Stumpf Gábor úgy látja, ha a megyei vezetés eláll a mezőkövesdi megrendezéstől, akkor kompromisszumként újra lehet tárgyalni a kitüntetések odaítéléséről.

Pappné Szalka Magdolna úgy látja, hogy a helyszín tekintetében Miskolc jó kompromisszumos javaslat lenne. 

Bordás Istvén kéri, hogy ha lehet ragaszkodjunk a cigándi eredeti javaslathoz.

A helyszín tekintetében a az elnökség egyet értért a miskolci helyszín felajánlásával mint kompromisszum lehetőségével. De csak akkor ha a cigándi helyszín nem elfogadható a megye számára.

Stumpf Gábor úgy látja, hogy ha és amennyiben a megye eláll a mezőkövesdi helyszíntől a kitüntetések kérdésében már lehet megállapodásra jutni. Ennek egyik formája az lehet, hogy két kitüntetett esetében az egyesület javaslatait veszik figyelembe, két esetben pedig a megyéét.

Bordás István javasolja, hogy ebben az esetben különösen preferáljuk a cigándi Bodrogköz Tájmúzeumáért Alapítvány kitüntetést.

Az elnökség 4 igen szavazattal és egy tartózkodással felhatalmazza az elnököt arra, hogy ragaszkodjon az ünnepség miskolci vagy cigándi megrendezéséhez. Amennyiben ez lehetséges úgy a továbbiakban érje el két egyesület által javasolt kitüntetett elismeréséhez, melyek közül az egyik Bodrogköz Tájmúzeumáért Alapítvány legyen.

II. Egyebek:

Az elnök javasolja, hogy az eredetileg januárra tervezett kommunikációs tréninget halasszuk el, tekintettel arra, hogy az időpont egyeztetésekkel problémák vannak.

Javasolja továbbá, hogy az aktuális évi rendes közgyűlés február utolsó vagy március első hetében tartsák meg.

Az elnökség mindkét javaslattal egyhangún egyetértett.

Kmf.

október 13.

	 

A B-A-Z Megyei Népművelők Egyesülete Elnökségének ülése
Szombathely, Hotel Claudius 2010. 10. 13.
Napirendek:
I. Napirend - Az előzetesen már egyeztetett képzés idejének és helyének kijelölése

II. Napirend – A tavaszi (NCA-s) pályázati lehetőségekre való felkészülés, elképzelések,
tervek megvitatása 

III. Napirend – A 2011. évi szakmai tapasztalatcsere helyszínének és időpontjának
kijelölése, különös tekintettel az MNE elnökségének azon döntésére, 
mely szerint a 2011. évi Vándorgyűlést május 17-19-én rendezik meg.

IV. Napirend – Egyebek

május 28..

	 

Képes beszámoló a erdélyi szórvány magyar vidékeken lévő "magyar házak" meglótogatására


A a végleges megvalósult program letölthető  itt!  [ 54 kbyte [image: image5.png]

(az egyes programokhoz tartozó a linkek alatt)

Május 17. hétfő
5.30 Indulás  Miskolcról - utazás a Királyhágón keresztül 


14.00          Érkezés Kolozsvárra (az ottani idő szerint) 


                   - ebéd a Báthory Líceum étkezdéjében

15.00          Magyar Házak (Kulturális Központok) látogatása Kolozsváron 
(közlekedés  gyalog, kísérő Dáné Tibor Kálmán EMKE elnök)
                   - EMKE Györkös Mányi Albert Emlékház 


                   - Heltai Gáspár Könyvtár Alapítvány 


                   - Kríza János Néprajzi Társaság székhelye 


                   - EMKE Szabédi László Emlékház 


19.00          Szállás, vacsora a Bethlen Kata Diakóniai Központban 


 
Május 18. kedd
09.00 Indulás Nagyenyed fele – (a kísérő Ács Zsolt EMKE munkatárs)
10.00          Torda – a Sóbánya megtekintése 


12. 00         Nagyenyed érkezés a Bethlen Kollégium elé a kollégium könyvtárának  megtekintése   (Györfi Dénes könyvtár igazgató kalauzol) 

13.30          - Ebéd Enyeden

14.30          - Szász Pál Magyar Ház meglátogatása (László István kalauzol) 


16.00 indulás Torockóra
16.30          - A Tóbiás Ház megtekintése – találkozás a Művelődés folyóirat  főszerkesztőjével, Szabó Zsolttal 


19.00          Szállás vacsora Bethlen Kata Diakóniai Intézet

 

Május 18. kedd - (a kísérő Dáné Tibor Kálmán EMKE elnök)
09.00 Indulás Válaszút felé
9.00.           - Kallós Zoltán Alapítvány Válaszút  


                   - Bonchida- Bánffy-kastély  


12.00          - Téka Alapítvány Szamosújvár  


13.30          - ebéd

14.30          Indulás Nagybányára
16.30          érkezés Nagybányára a Teleki Házba (kalauz Dávid Lajos) 


17.30          indulás haza felé

 


 

Április 26.

	Felhívás gazdasági továbbképzésre

Tisztelt Kollégák!
 Megfelelve az általatok támasztott igényeknek, Egyesületünk egy napos továbbképzést szervez a művelődési intézmények gazdasági munkatársai számára. Képzésünk nyitott a kultúrával foglakozó önkormányzati vagy civil szervezeti munkatársak számára is.

 A képzés témája:

Aktualitások a közművelődési tevékenységek gazdasági környezetében
 A képzés helye:

A Művelődés Háza és Könyvtára Sárospatak, Eötvös út 6.
 Ideje:

2010. május 11. 10 óra
 A képzés vezeti:

Győrffi Dezső
okleveles könyvvizsgáló, egyetemi oktató
 A képzésen való részvétel ingyenes, a költségeket az Egyesület teljes egészében magára vállalja. A programon büfé ebédet biztosítunk. A részvétel feltétele a kitöltött jelentkezési lap kitöltése és visszaküldése a stumpf.gabor@gamail.com e-mail címre, vagy a 06-47-312-952 –es fax számra.

 A jelentkezés határideje: 2010. május 5.

 


 

Március 24.

	 

Kedves Kollégák!
Sajnálattal, vagy örömmel (nem is tudom mit mondjak) értesítelek Benneteket, hogy a kolozsvári tapasztalatcserére való jelentkezést ma 14.45-kor lezártam, mert a meghírdetett 35 helyre mostanáig 41 fő jelentkezett be. 
Mostantól csak esetleges visszamondás után (mindig volt néhány fő aki visszamondta) tudok új jelentkezéseket elfogadni.
Megértésetekben bízva, üdvözlettel:
Stumpf Gábor
elnök
 


 

 

Március 19.

	 

Magyar-magyar Kulturális Kapcsolatépítés a 
B-A-Z Megyei Népművelők Egyesülete és az Erdélyi Magyar 
Közművelődési Egyesület – KOLOZSVÁR - közreműködésével 
2010. május 17-19. (hétfő-szerda)

PROGRAM
 
Május 17. 
05.30   Indulás - Miskolc Búza téri parkolóból
13.00   Érkezés Kolozsvárra (ottani idő szerint) 

Az betekintés a Erdélyi Magyar Közművelődési Egyesület és a kolozsvári magyar házak munkájába,

19.00   Szállás elfoglalása

Bethlen Kata Diakóniai Központ 

20.00   Vacsora a szálláshelyen
Vacsora után – Kolozsvár este – fakultatív program
 
Május 18.
07.30   Reggeli a szálláshelyen
08.30   Egész napos Szakmai program
Torda – Sóbánya, Nagyenyed –Szász Pál Magyar Kulturális Egyesület és magyar ház a Bethlen Kollégium, Kőköz, Torockó, (ebéd útközben Enyeden)
18.30   Visszaérkezés Kolozsvárra
19.00   Vacsora a szálláshelyen
Ha tetszett, az előző esti fakultatív program folytatása, esetleg szabad ötletek megvalósítása
 
Május 19.
07.30   Reggeli a szálláshelyen - Bepakolás a buszba (reggeli előtt)
08.30      Indulás 
Látogatás a Kallós Alapítványnál Válaszúton, a Bonchidai Bánffy Kastély megtekintése, Téka Alapítványnál Szamosújváron, majd indulás haza Désen keresztül
22.00   Érkezés Miskolcra
 

Utazás: különjáratú autóbusszal 

Indulás a már megszokott Búza téri parkolóból. 
Részvételi díj: 12.500Ft/fő, melyet számla ellenében induláskor kézpénzzel kell fizetni. A részvételi díj tartalmazza az utazás, a szállás (Bethlen Kata Diakóniai Központ Kolozsvár, 400075 Ponorului 1, 3 ágyas fürdőszobás szobáiban), valamint az étkezés költségeit. Az étkezés 2 vacsorát és 2 reggelit (mindkettő a szálláshelyen) és a kedd és szerdai ebédet tartalmazza. Az első napi ebédet mindenki hazaiból oldja meg.

 

Jelentkezés a mellékelt jelentkezési lapon 2010. április 10-ig az alábbi címen: 

A Művelődés Háza, 3950 Sárospatak,Eötvös út 6. stumpf.gabor@gmail.com. A jelentkezést a beérkezett kitöltött jelentkezési lap sorrendjében tudjuk figyelembe venni.

 

 


Február 26.

	 

Meghívó
2010. március 12-én 10 órára 
„Partnerségben az Erdélyi Magyar Közművelődési Egyesülettel” című
szakmai programjára

A Művelődés Háza és Könyvtára 
a Sárospataki Népfőiskolai Egyesülete 
és a B-A-Z. Megyei Népművelők Egyesülete
tisztelettel meghívja 
2010. március 12-én 10 órára 
"Partnerségben az Erdélyi Magyar Közművelődési Egyesülettel” című
szakmai programjára

 

A tanácskozás helye: A Művelődés Háza és Könyvtára 3950 Sárospatak Eötvös u. 6.

Részletes program:

10.00 Köszöntő – Csatlósné Komáromi Katalin igazgató

10.10 Az Oktatási és Kulturális Minisztérium szerepvállalása a magyar területek kulturális ellátásában

Előadó: Dr. Szurmainé Silkó Mária Oktatási és Kulturális Minisztérium Közművelődési Főosztályának vezetője

10.30 Magyar házak hálózata a Kárpát-medencében

Előadó: Borbáth Erika a Magyar Művelődési Intézet és Képzőművészeti Lektorátus főigazgatója

10.50 A magyar kultúra szolgálata az erdélyi szórvány területeken

Előadó: Dáné Tibor Kálmán Erdélyi Magyar Közművelődési Egyesület elnöke

11.15 Kávészünet

11.30 Partnerség a gyakorlatban határon innen és túl

I. szekció – A Közkincs-kerekasztalok határon átívelő együttműködési lehetőségei

Szekcióvezető: Bordás István közművelődési szakértő

II. szekció – Kapcsolatépítés a gyakorlatban 

A B-A-Z. megyei intézmények és az erdélyi házak kínálatának bemutatása

Szekcióvezető: Stumpf Gábor B-A-Z. Megyei Népművelők Egyesületének elnöke

13.00 Az EMKE Észak-Magyarországi képviseletének hivatalos megnyitása 

13.30 Ebéd

 

 


Február 18.

	 

Szeretettel hívunk és várunk 
2010. március 5-én Ózd – Urajra a 
II. TOR-TÚRA eseményeire

Kedves Kolléga!
 Ha jelen voltál a legutóbbi egyesületi ülésünkön, úgy emlékeztetlek, ha elfoglaltságaid miatt távol maradtál, úgy boldogan adom hírül számodra is:
 Szeretettel hívunk és várunk  2010. március 5-én Ózd – Urajra a  II. TOR-TÚRA eseményeire, 
 
ahol (hogy is mondják?) egy szegény disznónak újra meg kell halnia. Bár én rápróbáltam, nem lehetne-e disznótor disznó nélkül, de a többségi akarat győzedelmeskedett. Így hát valódi disznótorba hívunk! Épp úgy, ahogy a kezdeményező, s egyben az I. TOR-TURA szervezője, Kércsi Tibor kollégánk megálmodta. 
Persze Ózdon természetesen mégis minden más! Hívunk és várunk, légy boldog részese nem csak a finomságoknak, hanem a közösen együtt töltött boldog óráknak is. 
 
TOR -TÚRA PROGRAM (előzetes)
 6.45     Gyülekező Ózd – Uraj Szabadidő Központjában (Bár könnyű odatalálni, később pontos leírást és térképet mellékelek.) 
7.00     Disznóölés
11.00   „Reggeli - tízórai”
13.00   Fakultatív program
· -         Hegyre fel! - kirándulás a környékre 
· -         Jártál már az Olvasóban? – ha nem, ezt is választhatod
· -         vagy helyben további „eszem-iszom”
Egy kis Retro! Moderátor: Sajó Attila
 15. 30  DISZNÓ-TOR nonstop
Menü: Csigaleves – főtt hús, hurka, kolbász, pecsenye
 Haza utazás kinek – kinek tetszése szerint.(Ha minden elfogy!)
 Részvételi díj: 2.000 Ft/fő, mely a helyszínen fizetendő. De kérünk, hogy jelentkezésed lehetőség szerint ne vond vissza később!
Kérlek mielőbb, de legkésőbb 2010. február 19-ig jelezz vissza, számíthatunk-e rád. 
 Kapcsolattartók a B-A-Z Megyei Népművelők Egyesülete tisztségviselői:
Stumpf Gábor- elnök stumpf.gabor@gmail.com 
Mátyás Zoltán - alelnök  matyas@tujvaros.hu
Bordás István - elnökségi tag  hom2@t-online.hu 
Kolostori Gábor -  elnökségi tag kolostori@gmail.com 
Pappné Szalka Magdolna - elnökségi tag pappnemagdi@ozdolvaso.hu, pmagdy@freemail.hu, 
                                                                  tel.: 48/570-477, 570-479, 30/488 7721
Szeretnénk, ha közös döntésünk alapján hagyományosan megrendezendő programunk nem maradna el érdeklődés ill. kellő számú jelentkező hiányában. 
Kérlek egyúttal, hogy saját térségedben szíveskedj tájékoztatni ismerős kollégáinkat is a lehetőségről, hiszen nem mindenki tudott részt venni legutóbbi egyesületi taggyűlésünkön, de természetesen mindenkit szívesen látunk. 
 S hogy ne nélkülözzük abaúji kollégánk, kedves Kércsi Tibi ízes nyelvvilágát, szerzői jogdíj megfizetése nélkül utólagos jóváhagyásával álljon itt általa fogalmazott, de idei évre adoptált meghívónk: 
 II. TOR – TÚRA, Ózd - Uraj
Nem elírás! Ez most nem BOR-TÚRA. Ez most egy TOR - TÚRA, mely lészen az Úr 2010. évének böjtelő havának (március) 5. (péntek) napján az Ózdi Művelődési Intézmények üzemeltetésében működő Ózd – Uraji Szabadidő Központban. 
 Erre meghívattatik B-A-Z Megye valamennyi népet mívelő mesterembere  valamint ezen mesterség  CÉH – tanácsának jeles képviselői.
Megjelenők számára előírattatik 2.000 Ft füstadó kötelező megfizetése, valamint személyes jómódtól és adottságtól függően az alábbiak hozatala:
„Embereknél”: ser, pálinka, borosflaska.
„Asszonyoknak”: krumplilángos, soros laska.
 A programra nem ajánlott behozni silány bolti árúkat (pálinkának csúfolt italfélét, egészségre veszélyes süteményt stb.), valamint saját használatú fehérnépet. Ezt ki-ki csak saját felelősségére teheti meg, mert a behozott dolgokért, (asszonynépért) felelősséget nem vállalunk.
 A TOR MENETE: 
0.         Az ötlet megszületése egy „képzett kolléga” alkoholtól  spannolt agyában
 1.      A mészárlás helyének kiválasztása
 2.      Hentes és mészáros felfogadása „Kalandorok kíméljenek” 
 3.      Sikerült egy termetes, vidám, vizet csak mosdásra használó, nagy gyakorlattal és ivó kultúrával rendelkező személyt találni.  
 4.      Jószág kerítése. (Egy darab téli gumi felárral.)
 5.      A körözött sertés személy leírása: 
1,2 mázsa élősúly, kisportolt (nem zsíros), EU komfort moslékon nevelt, házi jellegű 
Lánykori neve: Dezső netán Amália? 
Lakhelye: Ózd  
Vallás: ateista. 
Pártállás: állatvédők az erőszak ellen. 
6.      Jószág életének kioltása nagy visítások közepette (Visítani a disznónak kell!)
 7.      Elítélt haláltusája, lelkének kilehelése
 8.      Első koccintás az áldozat emlékére
9.      Böllér helyzetbe hozása
 10.  Böllér melletti segédkezés (vízhordás és öntés a megfelelő helyre, tűz szítása, poharak töltögetése forralt borral, szép lányok, asszonyok felmelegítése stb.)
11.  Ötödik koccintás megejtése, kerítésszaggató pálinkával     
 12.  „Tízórai” hagymás sült vér, abárolt szalonna, tepertő „Fancsali” veres borral kísérve. Előétel: Fül - farok perzselve. 
 13.  Alapanyagok kóstolása. Hurka és kolbász töltögetése (női kezek kolbásszal történő érintkezésének elkerülésével)        
 14.  Zsír, hurka, kolbász sütögetése
 15.  A TOR, TÚRA részének lebonyolítása. Kirándulás – fakultatív program
 16.  TOR megülése. (kb. 15.30 óra) Malacságok terített asztalnál történő elfogyasztása. Csigaleves kanállal, főtt hús-cupákkal, hurka, kolbász, pecsenye „GÖNCI barackkal?” megalapozva, „TOKAJI borokkal” és harmonikával kísérve.
 17.  További borok fogyasztása, gyomorbetegségek elkerülése és az egyébként is magas savszintünk szinten tartása céljából
 18.  A fehérnép rendcsinálása a helyszínen, jó kedvű férfinép biztatása     közepette. „Fóka” használattal rendelkező, katonaviselt férfiak csatlakozhatnak. 
 19.  Ki-ki hazaméne ahonnan gyütt. Szerencsések saját lábukon, mások szállító eszközök és támogatók segédletével. Kisfogyasztása miatt ajánljuk a „rendőrbarát” furikot. 
 20.  Kijózanosodás „forgó ágyon”, saját asszonynép zsémbeskedése közepette. 
 21.  Hátramaradt és füstön tartósított koleszterinbomba szabadban történő kollektív elfogyasztása a legközelebbi nemes alkalommal, „virtuális GÖNCI barackkal” megalapozva.
 22.  Szép emlékek utókor számára történő megőrzése. 
 Kelt az Úr 2010. esztendejének farsang havában.
 Megyei népmívelő mesterek megbízásából Ózd városában szolgáló társatok: 
Pappné Szalka Magdolna
 


Február 2.

	 

Február 9-én tartjuk az évi rendes közgyűlésünket

Kedves Egyesületi Tagok!
 

A Borsod-Abaúj-Zemplén Megyei Népművelők Egyesülete éves közgyűlését 2010. február 9-én kedden 11.00  órától tartja.
 

A közgyűlés helyszíne: Borsod-Abaúj-Zemplén Megyei Pedagógiai Szakmai, 

                                       Szakszolgálati és Közművelődési Intézet

                                       Miskolc Selyemrét út 1.

 

A tervezett napirendi pontok:

      1.   A Magyar Kultúra Napja megyei kitüntetettjeinek köszöntése
 
2. Szakmai és pénzügyi beszámoló a 2009. évben végzett munkáról, Közhasznúsági jelentés elfogadása,
-          beszámoló az informatikai képzésről – Bordás István, Kolostori Gábor

3.  A Pénzügyi Ellenőrző Bizottság beszámolója
 

4.  A 2010. évi munkaterv és program összeállítása
a.   három napos szakmai tapasztalatcsere – Kolozsvár június – megbeszélése

b. a TOR-Túra időpont és helyszín egyeztetése
c. a „Családi hétvége” (Diósgyőr) 
d. Vándorgyűlés - Szombathely
e. egyéb elképzelések
 

5. Egyebek 
a. NCA pályázatok, Mecénás
b. Egyéb aktualitások
c. A 2010. évi tagdíj (1.000 Ft) befizetése
 

A közgyűlésre az egyesület minden tagját, illetve az egyesületbe most belépni szándékozó valamennyi kollégát ezúton hívjuk, s várjuk. Valamennyi tagtársunk megjelenésére számítunk.

Határozatképtelenség esetén a közgyűlést változatlan napirenddel 11.30-ra ismételten összehívjuk!  

 

 

Sárospatak, 2010. február 1.
 
 
                                                                                                          Stumpf Gábor
                                                                                                                  elnök

 


Január 29.

	Sikeresen lezajlott az egyesületi számítógépes képzés
Aggteleken január 28 és 29-én sikeresen lezajlott az egyesületünk által szervezett számítógépes képzés. Tagjaink közül 13-an vettek részt a rövid tanfolyamon. Szintén két tagtársunk - Bordás István és Kolostori Gábor - voltak a tanárok.

A képzést a Nemzeti Kulturális Alap támogatta.
 



Képek az eseményről itt! 




 


Január 22.

	Díjátadás a Magyar Kultúra Napja alkalmából


Képek az eseményről itt! 




A Magyar Kultúra Napja Borsod-Abaúj-Zemplén megyei ünnepségét január 22-én Tokajban rendezte meg egyesületünk a Borsod-Abaúj-Zemplén Megyei Önkormányzattal, Tokaj Város Önkormányzatával, a Borsod-Abaúj-Zemplén Megyei Pedagógiai Szakmai, Szakszolgálati és Közművelődési Intézettel, közösen.

A Tokaji Kulturális és Konferenciaközpontban tartott rendezvényen adtuk át a Megyénk Kultúrájáért-díjat. Az elismerést előadóművészet kategóriában a Derkovits Fúvószenekar, tárgyalkotó művészet kategóriában Neszádeli Gyula, kultúraszervezés kategóriában Takács László, kulturális szervezést segítő tevékenységéért pedig Barna Magdolna vehette át.

Megyenk-kulturajaert-dij_2010
A díjazottak

Előadóművészet: Derkovits Fúvószenekar

A tiszaújvárosi együttes 1973-ban alakult, folyamatos 1979-től működik Arnóczky Zoltán karnagy, zenetanár irányításával. Az együttes tagja a Magyar Fúvószenei és Majorette Szövetség Fúvós Szekciójának. Színes és sokoldalú repertoárjukban a klasszikusoktól az indulókig szinte minden zenei műfaj megtalálható.
A zenekar létszáma 35 fő, saját nevelésű utánpótlással rendelkezik, az ifjú növendékek folyamatosan bekerülnek a nagyzenekarba. Fontos feladatuknak tekintik a megújulást, a repertoár bővítését, mind a zeneszámok, zenedarabok, mind a műfaji sokszínűség tekintetében.
A Derkovits Fúvószenekar évente 20-25 meghívásnak tesz eleget az ország egész területén, műsorukat különböző rendezvényeken, versenyeken, bemutatókon, szakmai és egyéb programokon hallhatja a közönség. Állandó kísérői a tiszaújvárosi Derkovits Majorette Csoportnak.
A Derkovits Fúvószenekar 2009-ben ünnepelte fennállásának 30. évfordulóját, ebből az alkalomból a Zene Világnapján minősítéssel egybekötött ünnepi koncertet adott. A rendezvényen a zenekart a Magyar Fúvószenei Szövetség szakmai zsűrije show kategóriában Arany minősítéssel jutalmazta.
Szakmai eredményeik, elismeréseik:
- 1981. V. Országos Fúvószenei Minősítés – Ezüst fokozat
- 1985. Fúvószenekarok VI. Országos Minősítése – Ezüstdiploma minősítés
- 1998. Magyar Fúvószenei Szövetség IX. Országos Minősítés
o Show kategória – arany fokozat
o Menet kategória – ezüst fokozat
- A 2006. május 28.-június 2. között Lengyelországban és Csehországban megrendezett XV. Arany Líra Nemzetközi Fesztiválon bronz fokozatot értek el
- Megyei Amatőr Gála első helyezés
- Szakmai eredményeik közé sorolható, hogy fennállásuk óta a zenekar tagjai közül többen elvégezték a zeneművészeti főiskolát, illetve sokan jelenleg is a zeneművészeti szakközépiskola növendékei.
Fontosabb külföldi fellépéseik: Olaszország, Spanyolország, Ukrajna, Belgium, Franciaország, Görögország, Németország, Lengyelország, Szlovákia

Tárgyalkotó művészet: Neszádeli Gyula

Neszádeli Gyula a kazincbarcikai Egressy Béni Könyvtár, Kulturális és Sport Központ Gyermekek Háza – Kézműves Házának vezetője. Az idén nyugdíjba vonuló szakembernek két kedvenc anyaga van, a bőr és a papír – ez utóbbival az origami területén jelentős eredményeket ért el. 1988-ban jelent meg a „Papírhajtogatás ünnepekre” – módszertani útmutató játszóházi foglalkozásokhoz – című kiadványa, melyet ő maga szerkesztett, és a fázisrajzokat is ő készítette.
Neszádeli Gyula papírból készült alkotásaival 1991-ben, a Zaragozában megrendezett Nemzetközi Origami Versenyen III, 1993-ban II. helyezést ért el.
2007-ben az ő hathatós közreműködésének köszönhetően alakult meg a Sajómenti Népművészeti Egyesület, amelynek azóta is elnöke. A szakember 1991-1995 között a Miskolci Bölcsész Egyesület, majd 1996-tól 1999-ig az egyesület fenntartásában működő Nagy Lajos Király Magánegyetem óraadója, ahol a japán nyelv és művelődéstörténet szakos hallgatókat tanította fakultáció keretében az origamira.

Kultúraszervezés: Takács László

Takács László, az ongai Görgey Artúr Általános és Alapfokú Művészetoktatási Intézmény, ill. Báthori István Középiskola és Szakiskola Ongai Tagintézményének vezetője sokoldalú közéleti ember. Amellett, hogy történelem, média, művészeti ismeretek, filozófia és társadalom ismereteket tanít, intenzíven foglalkozik helytörténeti kutatásokkal és művelődésszervezéssel. Számos szakmai testületnek tagja, alapítója az Ongai Kulturális Egyesületnek, amelynek egyben elnöke is. Az egyesület adja ki az Ongai Kékdaru kulturális helyi közéleti havilapot, amelynek 1999-től főszerkesztője.
Takács Lászlót fontosabb közélet tevékenységei elsősorban Ongához kötik: 1995-től számos közösségi kulturális rendezvény, falunapok, honismereti és ifjúsági táborok, nagyközségi programok megszervezése kötődik hozzá. Aktívan foglalkozik Onga múltjának kutatásával, de a falu monográfiájának megírása mellett számos Borsod-Abaúj-Zemplén megyei település krónikáját írta meg (Vatta, Tard, Baktakék, Sajószöged, Hejőbába, Bükkábrány, Csincse, Harsány, Tard). Elkészítette a közoktatásban használható B.-A.-Z. megye helyismereti mintatárát, továbbá több helyismereti munkatankönyvet (Harsány, Bodrogkisgfalud, Hejőpapi, Tiszabábolna).
Történelmi érdeklődésének és közéleti aktivitásának köszönheti Onga a Görgey dombormű (2001), illetve az „Ongaiak Ongáért” dombormű (2000) felállítását.

Kulturális szervezést segítő tevékenység: Barna Magdolna

Barna Magdolna első, kultúrához kötődő munkahelye a Népművelési Intézet volt, ahol a Vizuális Művészeti Osztályon dolgozott. Munkája során több országos művészeti szervezettel is együttműködött, legszívesebben a Magyar Amatőr Fotószövetséggel.
Az amatőr művészeti életbe ő maga is bekapcsolódott, előbb a Matyó Néptáncegyüttes, majd a Kertészeti Egyetem Táncegyüttesének tagjaként Európa szinte valamennyi országába eljutott, s részese lehetett olyan óriás produkcióknak is, mint az István a király és a Magyar menyegző.
Mezőkövesdre 1991 szeptemberétől költözött vissza, és a város művelődési házában helyezkedett el. Jelenleg a Mezőkövesdi KÖZKINCS-TÁR Kulturális, Könyvtári, Turisztikai és Sportcentrum Nonprofit Kft. munkatársaként látja el a Közösségi Ház titkárságvezetői feladatait.
A szoros értelemben vett munkakörét messze túllépve részese a házban folyó mindennapos szakmai tevékenységnek. A kultúrához kötődő huszonnégy évnyi munkatapasztalata, kapcsolati tőkéje, szakmai rutinja pótolhatatlan segítséget jelent a legnehezebb helyzetekben is. Gyors, határozott feladat- és konfliktuskezelés, a problémák megoldására koncentráló szemléletmód, munkája iránti elkötelezettség jellemzik.
A Közösségi Ház partnerei és látogatói számára is meghatározó személyisége az ott dolgozó közösségnek, míg munkatársként korrektsége, nyíltsága és őszintesége a legértékesebb tulajdonsága.
 


Január 13.

	 

A Magyar Kultúra Napjának megünneplése - Tokaj 2010. január 22.

A Borsod-Abaúj-Zemplén Megyei Önkormányzat 
Tokaj Város Önkormányzata
A Borsod-Abaúj-Zemplén Megyei Pedagógiai Szakmai, 
Szakszolgálati és Közművelődési Intézet, 
a Borsod-Abaúj-Zemplén Megyei Népművelők Egyesülete,
és a Tokaji Írótábor Kuratóriuma 

tisztelettel meghívja Önt és munkatársait

a MAGYAR KULTÚRA NAPJA
alkalmából megrendezésre kerülő 
MEGYEI ÜNNEPI ESTRE 

2010. január 22-én, pénteken 17 órára
a tokaji Kulturális és Konferenciaközpontba
(Tokaj, Serház út 55.)


Program:

Kölcsey Ferenc Himnusz című költeményét előadja Kincses Károly, a Miskolci Nemzeti Színház művésze

Tokaj város Önkormányzata nevében a rendezvény vendégeit köszönti Májer János polgármester

Ünnepi beszédet mond Dr. Ódor Ferenc országgyűlési képviselő, a Borsod-Abaúj-Zemplén Megyei Önkormányzat elnöke 

Mezey Katalin költő, író a Tokaji Írótábor kuratóriumának elnökének előadása

a Megyénk Kultúrájáért Díjak átadása

17.30 Ünnepi műsor

Az Allegra Tokaj Vonósnégyes hangversenye
Brahms: 5. magyar tánc
Monti: Csárdás
Berlioz: Rákóczi induló
Weiner L. Divertimento 

18.00 A XXXIX. Észak-Magyarországi Fotóművészeti Szemle tokaji kiállításának megnyitója a Paulay Ede Színház aulájában 
Az alkotásokat a jelenlévők figyelmébe ajánlja Budai Erzsébet, a Megyei Pedagógiai és Közművelődési Intézet igazgatója
 



A meghívó nyomdai változata letölthető itt! (573 Kbyte [image: image51.png]


) 




 

 





 
